Стоилово

Стоилово е село в Югоизточна България. То се намира в община Малко Търново, област Бургас.

География
Село Стоилово е разположено в планината Странджа и в границите на Природен парк „Странджа“. То е типично странджанско село, разположено върху открояващо се било, оградено от реките Мечи дол (Айдере) от юг и изток и Велека от север. Селото се намира на 9 km от общинския център Малко Търново и на 74 km от областния център Бургас. Уникален климат в съчетание с гора от широколистни и иглолистни масиви. В непосредствена близост се намира голяма кариера за добиване на мрамор в сиво розови разцветки. Високо разположено в силно насечена местност е причина жителите на селото да използват за придвижване магарета и коне, а в отглеждането на животни главно кози. През 2001 г. в селото е имало 100 магарета и около 400 кози. В цяла Странджа планина Стоилово е най-известно с майсторите на плетени кошове. В днешно време селският туризъм и големият интерес към закупуване на стари селски къщи са основният двигател за възвръщане на живота в селото и региона.

История 
Селото се споменава за първи път в османски регистри от 1731 година под името Истуилова. Основните поминъци по това време са овцевъдство, въглищарство и кошничарство, което се практикува и в наши дни. Жителите на селото вземат дейно участие и дават немалко жертви в освободителните войни, особено в Преображенското въстание (1903 г.). Край Стоилово е местността Петрова нива, където през юли същата година е взето решение за начало на въстанието в Одринско. В началото на 1903 година Михаил Герджиков, Пано Ангелов и Никола Равашола създават в Стоилово революционен комитет, в който влизат Тодор Кабалиев, председател, Георги Попов - секретар-касиер и членове Михаил Тодоров Команджиоглу, Райко Димов и Димо Касъров. Стоилово е важен граничен пункт на Организацията.

При потушаването на въстанието Стоилово силно пострадва. Всичките 44 от 120 къщи са изгорени, останалите са ограбени, а сред населението има убити.

Стоилово е присъединено към България през 1913 г. Към 1926 г. в селото живеят 676 души.

Население

Етнически състав 
Преброяване на населението през 2011 г.

Численост и дял на етническите групи според преброяването на населението през 2011 г.:

Културни и природни забележителности 

 Църквата „Свети Илия“ – в нея се намират едни от най-старите олтарни двери (XVII век). През 2018 г. е обявена за паметник на културата с местно значение.
 Стари странджански къщи (18 – 19 век)
 Местността Петрова нива
 Водопадът Докузак, на едноименната река
 Карстова пропаст „Голямата въпа“ с дълбочина 125 m
 Близо до селото се намира резервата „Средока“.

Личности 
 Родени в Стоилово
 Георги Попов (1883 - 1964), учител, деец на ВМОРО, секретар-касиер на Стоиловския революционен комитет, участник в Илинденско-Преображенското въстание
 Димо Касъров, деец на ВМОРО, член на Стоиловския революционен комитет
 Петко Димов Георгов Воденичаров (1872 - ?), български революционер, деец на ВМОРО, участник в Илинденско-Преображенското въстание от лятото на 1903 година с четата на Дико Джелебов, участвал в сражението при Стоилово на 6 август; на 15 април 1943 година вдовицата му Лола Димова, живееща в Стоилово, подава молба за българска народна пенсия, която е одобрена и пенсията е отпусната от Министерския съвет на Царство България
 Райко Димов, деец на ВМОРО, член на Стоиловския революционен комитет.
 Стоян Караибишев (Стоян Караибиша) (1852 – 1945) – български революционер, войвода на ВМОРО, роден и починал в Стоилово
 Тодор Кабалиев (1866 - 1935), български духовник и революционер

Външни препратки 
 Вело Странджа: Петрова нива – Стоилово
 Село Стоилово

Бележки 

Села в област Бургас
Населени места в община Малко Търново
Странджа